BLO-রা অন-ডিউটি না অফ-ডিউটি? SIR আবহে ল্যাজেগোবরে কমিশন

ওয়েব ডেস্ক: মঙ্গলবার থেকে রাজ্যে শুরু এসআইআর (SIR)। তার আগের দিনেও বুথ লেভেল অফিসারদের (BLO) অন-ডিউটি নিয়ে কাটল না ধোঁয়াশা। সোমবার সন্ধ্যা পর্যন্তও স্পষ্ট হয়নি তাঁরা আনুষ্ঠানিকভাবে অন-ডিউটি পাবেন কী না।

রাজ্যের মুখ্য নির্বাচনী আধিকারিক (Chief Electoral Officer) দফতর জানিয়েছে, এই বিষয়ে ইতিমধ্যেই জাতীয় নির্বাচন কমিশনের (Election Commission Of India) কাছে ব্যাখ্যা চাওয়া হয়েছে। কমিশনের দিক থেকে নির্দেশিকা এলেই তা রাজ্যের জেলাশাসকদের জানানো হবে বলে জানিয়েছে দফতর।

আরও পড়ুন: SIR-এর আতঙ্ক! ৩৫ বছর পর বাড়ি ফিরলেন নিখোঁজ ব্যক্তি

এদিকে নির্দেশ মিলেছে যে, মঙ্গলবার থেকেই বুথ লেভেল অফিসাররা বাড়ি বাড়ি যাবেন ভোটার তালিকা যাচাইয়ের কাজে। এজন্য মুখ্য নির্বাচনী আধিকারিকের দফতর চার দফা নির্দেশ দিয়েছে জেলাশাসকদের উদ্দেশে। সেই নির্দেশগুলি হল:

এসআইআর প্রক্রিয়ার জন্য কোন কোন নথি প্রয়োজন এবং এর নিয়মকানুন কী, সেই বিষয়ে প্রচার করতে হবে। ব্লক থেকে বুথ স্তর পর্যন্ত নিয়মিত প্রচার চালাতে হবে।

প্রতিটি বিডিও ও এসডিও অফিসে হেল্প ডেস্ক চালু করতে হবে, যাতে সাধারণ ভোটাররা সহজে তথ্য পেতে পারেন।

বিএলও সুপারভাইজারদের আরও সক্রিয় ও তদারকিমূলক ভূমিকা নিতে হবে।

প্রতিটি বাড়িতে বুথ লেভেল অফিসারদের সরাসরি যেতে হবে—ফিজিক্যাল ভিজিট বাধ্যতামূলক। জেলাশাসকদের নিশ্চিত করতে হবে যে, কোনও বাড়ি বাদ না পড়ে।

বৈঠকে মুখ্য নির্বাচনী আধিকারিক জানান, রাজনৈতিক দলগুলি যদি বুথ লেভেল এজেন্ট নাও দেয়, তাও কাজ চালিয়ে যেতে হবে।